**ПРИЈЕДЛОГ**

На основу члана 39. став (2) тачка 2) Закона о локалној самоуправи („Службени гласник Републике Српске“, број: 97/16, 36/19 и 61/21) и члана 39. став (2) тачка 2) и 43) Статута Града Бијељина („Службени гласник Града Бијељина“, број:9/17), а у вези са чланом 3. Закона о предшколском васпитању и образовању („Службени гласник Републике Српске“, број: 79/15, 63/20 и 64/22), Скупштина Града Бијељина на \_\_\_\_\_\_\_\_ сједници одржаној дана \_\_\_\_\_\_\_\_\_\_\_\_, *д о н и ј е л а је*:

**ОДЛУКУ**

**О ИЗМЈЕНИ ОДЛУКЕ О КРИТЕРИЈУМИМА И ПОСТУПКУ РАСПОДЈЕЛЕ СРЕДСТАВА ИЗ БУЏЕТА ГРАДА БИЈЕЉИНА НАМЈЕЊЕНИХ ЗА СУБВЕНЦИОНИСАЊЕ ПРЕДШКОЛСКОГ ВАСПИТАЊА И ОБРАЗОВАЊА**

Члан 1.

У Одлуци о критеријумима и поступку расподјеле средстава из буџета Града Бијељина намјењених за субвенционисање предшколског васпитања и образовање („Службени гласник Града Бијељина“, број: 19/21, 6/23, 20/23 и 18/24) члан 4. мијења се и гласи:

“Субвенција ће се вршити на начин тако што ће предшколске установе из члана 3. ове Одлуке доставити извјештај о уплатама родитеља надлежном Одјељењу Градске управе Града Бијељина, најкасније до 10-ог у мјесецу за претходни мјесец.

Извјештај из става (1) овог члана треба да садржи тачне податке који се односе на име и презиме и јединствени матични број једног родитеља, име и презиме дјетета, број текућег рачуна родитеља, назив банке у којој је отворен текући рачун и врсту боравка дјетета у предшколској установи (цјелодневни, продужени или полудневни).

Након достављеног извјештаја из става (1) овог члана извршиће се рефундација на текући рачун родитеља у износу од 120,00 КМ за дјецу која имају цјелодневни боравак, за дјецу која имају продужени боравак износ од 100,00 KM и за дјецу која имају полудневни боравак износ од 60,00 KM.“

Ова Одлука важи за 2025. годину.

Члан 2.

Одлука ступа на снагу осмог дана од дана објављивања у „Службеном гласнику Града Бијељина“.

СКУПШТИНА ГРАДА БИЈЕЉИНА

Број:\_\_\_\_\_\_\_\_\_\_\_\_\_\_ П Р Е Д С Ј Е Д Н И К

Бијељина, СКУПШТИНЕ

Датум: \_\_\_\_\_\_\_\_\_\_\_\_\_\_. године ГРАДА БИЈЕЉИНА

Жељана Арсеновић

**ОБРАЗЛОЖЕЊЕ**

**УЗ ОДЛУКУ О ИЗМЈЕНИ ОДЛУКЕ О КРИТЕРИЈУМИМА И ПОСТУПКУ РАСПОДЈЕЛЕ СРЕДСТАВА ИЗ БУЏЕТА ГРАДА БИЈЕЉИНА НАМЈЕЊЕНИХ ЗА СУБВЕНЦИОНИСАЊЕ ПРЕДШКОЛСКОГ ВАСПИТАЊА И ОБРАЗОВАЊА**

**I ПРАВНИ ОСНОВ**

Правни основ за доношење ове Одлуке садржан је у члану 39. став (2) тачка 2) Закона о локалној самоуправи („Службени гласник Републике Српске”, број: 97/16, 36/19 и 61/21), члану 39. став (2) тачка 2) и 43) Статута Града Бијељина („Службени гласник Града Бијељина”, број: 9/17) и члану 3. Закона о предшколском васпитању и образовању („Службени гласник Републике Српске“, број: 79/15, 63/20 и 64/22).

**II РАЗЛОЗИ ЗА ДОНОШЕЊЕ ОДЛУКЕ**

Основни разлог за доношење ове Одлуке је намјера Градске управе Града Бијељина да финансијски помогне родитељима дјеце која похађају приватне предшколске установе. Такође, увођење фиксног износа омогућава да Одјељење за друштвене дјелатности Града Бијељина може да планира у Буџету града износ који ће у току године користити за исплату субвенција на име боравка дјеце у приватним предшколским установама.

Због учесталог повећања цијена боравка у приватним предшколским установама Градска управа је донијела одлуку да у 2025. години субвенције за боравак дјеце у приватним предшколским установама буду у фиксном износу. На 4. редовној сједници Скупштине Града Бијељина одржаној 28.5.2025. године, разматран је овај приједлог. Предлагач је предвидио да износи субвенција буду: 120,00 КМ (цјелодневни боравак); 100,00 КМ (продужени боравак) и 60,00 КМ (полудневни боравак). На истој сједници одборник Александар Ђурђевић је уложио амандман којим се тражи да износи субвенција буду: 150,00 КМ (цјелодневни боравак); 120,00 КМ (продужени боравак) и 75,00 КМ (полудневни боравак). Како буџетом планирана средства за ову намјену у износу од 1.050.000,00 КМ нису довољна за реализовање Одлуке о субвенцијама, закључком Скупштине одлучено је да се формира Радна група која би имала задатак да пронађе додатна средства.

Градоначелник је формирао Радну групу коју чине: градоначелник, предсједница Скупштине, представник Одјељења за финансије, представник Одјељења за друштвене дјелатности и директор ЈУ Дјечији вртић „Чика Јова Змај“. Радна група је донијела закључак и наложила Одјељењу за финансије да се обрати буџетским корисницима и затражи од њих да у оквиру својих средстава одреде дио који ће преусмјерити за потребе субвенционисања боравка дјеце у приватним предшколским установама. Додатна средства која су обезбијеђена на овај начин износе 912.000,00 КМ. Двије трећине од овог износа обезбиједила је Градска управа, а једну трећину нижи буџетски корисници. Након овога, укупна средства у буџету намијењена за субвенционисање боравка дјеце у приватним предшколским установама износе 1.962.000,00 КМ. Из тог разлога амандман којим се предлаже повећање износа субвенција није могуће прихватити. За предметну намјену није обезбијеђен довољан износ средстава у буџету. Расположива финансијска средства планирана за ову врсту подршке су ограничена, те свака промјена која би значила повећање издатака у овом тренутку није прихватљива, а ни изводљива.

На основу анализе стања у вези са средствима обезбијеђеним за потребе субвенционисања боравка дјеце у приватним предшколским установама градоначелник је у својству предлагача и за 5. редовну сједницу Скупштине Града Бијељина која је одржана 8.7.2025. године предложио истовјетну одлуку тј. да износи субвенција буду: 120,00 КМ (цјелодневни боравак); 100,00 КМ (продужени боравак) и 60,00 КМ (полудневни боравак). На истој сједници одборник Александар Ђурђевић је поново уложио амандман којим се тражи да износи субвенција буду: 150,00 КМ (цјелодневни боравак); 120,00 КМ (продужени боравак) и 75,00 КМ (полудневни боравак).

Након улагања амандмана који у овом тренутку, с обзиром на расположива средства, није реално остварив, предлагач је повукао из даље расправе приједлог одлуке, све до проналажења најреалнијег и финансијски одрживог модела, као и уз уважавање мишљења родитеља – корисника услуга приватних предшколских установа.

С тим у вези дана 24.7.2025. године одржан је састанак градоначелника са представницима родитеља – корисника услуга приватних предшколских установа, током којег су родитељи имали прилику да изнесу своје ставове, а градоначелник и представници Одјељења за друштвене дјелатности да упознају присутне о свим детаљима везаним за субвенције. Изложен је приједлог модела за наставак исплата субвенција у складу са финансијским могућностима, са јасно дефинисаним условима, износима и динамиком. Градоначелник је такође најавио да ће по трећи пут пред Скупштину града изнијети нови приједлог одлуке, с намјером да се питање субвенционисања формално и правно уреди. Већина присутних родитеља изразила је сагласност са предложеним моделом, показујући разумијевање за изнесене финансијске и правне околности. Међутим, било је и оних који су изричито тражили исплату субвенција у већем износу. Иако потпуна сагласност није постигнута, наглашено је да ће се у наредном периоду предузети додатни кораци како би се пронашло реално, законито и одрживо рјешење у најбољем интересу дјеце и њихових породица, при чему се мора водити рачуна и о расположивим буџетским средствима. Један од тих корака је анкетирање родитеља које је и реализовано у претходном периоду.

Према последњим подацима, у јулу мјесецу, у приватним предшколским установама боравило је око 930 дјеце. Попуњених анкетних листова било је укупно 586 што у процентима износи приближно 63%. Од 586 анкетираних родитеља њих 423, или 72% се изјаснило за приједлог градоначелника (фиксне субвенције у износима од 120,00 КМ за цјелодневни боравак, 100,00 КМ за продужени боравак и 60,00 КМ за полудневни боравак), а 133 анкетирана или око 23% су изабрали наставак исплате у процентуалном износу (40% - уз претходно добијену оцјену уставности одлуке из септембра 2024. године). Ови резултати анкете јасно указују на опредијељеност родитеља када су у питању субвенције за боравак дјеце у приватним предшколским установама.

**III ФИНАНСИЈСКА СРЕДСТВА**

За реализацију ове Одлуке користиће се финансијска средства у Буџету Града Бијељина и биће исплаћена са буџетске позиције „Субвенције родитељима за боравак дјеце у приватним вртићима“, економски код 416 100.

О Б Р А Ђ И В А Ч:

ОДЈЕЉЕЊЕ ЗА ДРУШТВЕНЕ ДЈЕЛАТНОСТИ

П.О. Г Р А Д О Н А Ч Е Л Н И К А

Љубиша Станишић

Градоначелник Града Бијељина утврдио је ПРИЈЕДЛОГ ОДЛУКE О ИЗМЈЕНИ ОДЛУКЕ О КРИТЕРИЈУМИМА И ПОСТУПКУ РАСПОДЈЕЛЕ СРЕДСТАВА ИЗ БУЏЕТА ГРАДА БИЈЕЉИНА НАМЈЕЊЕНИХ ЗА СУБВЕНЦИОНИСАЊЕ ПРЕДШКОЛСКОГ ВАСПИТАЊА И ОБРАЗОВАЊА, те га просљеђује Скупштини Града Бијељина на усвајање.

ГРАДОНАЧЕЛНИК ГРАДА БИЈЕЉИНА

Љубиша Петровић